PMIndiaData/PMIndiaSum huggingface dataset:
ജമ്മുവില്‍ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് മാനേജ്‌മെന്റ് സ്ഥാപിക്കാന്‍ കേന്ദ്ര മന്ത്രിസഭയുടെ അനുമതി

ജമ്മുവിലെ പഴയ ഗവണ്‍മെന്റ് കോളജ് ഓഫ് എന്‍ജിനീയറിംഗ് ആന്റ് ടെക്‌നോളജി താല്‍ക്കാലിക കാമ്പസില്‍ 2016- 17 അധ്യയന വര്‍ഷം മുതല്‍ ഇന്ത്യന്‍ ഇന്‍സ്റ്റിറ്റ്യൂട്ട് ഓഫ് മാനേജ്‌മെന്റ് (ഐഐഎം) സ്ഥാപിച്ച് പ്രവര്‍ത്തനം തുടങ്ങിയത് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില്‍ ചേര്‍ന്ന കേന്ദ്ര മന്ത്രിസഭാ യോഗം അംഗീകരിച്ചു. 2016 മുല്‍ 2020 വരെയുള്ള നാല് വര്‍ഷം താല്‍ക്കാലിക കാമ്പസിന്റെ പ്രവര്‍ത്തനത്തിന് 61.90 കോടി രൂപയുടേതാണ് പദ്ധതി. ഈ വര്‍ഷം മാനേജ്‌മെന്റിലെ ബിരുദാനന്തര ബിരുദ ഡിപ്ലോമ പ്രോഗ്രാമില്‍ ( പിജിഡിപി) 54 വിദ്യാര്‍ത്ഥികള്‍ക്കാണ് പ്രവേശനം നല്‍കിയത്. നാലാം വര്‍ഷമാകുമ്പോള്‍ ഇത് 120ല്‍ എത്തും. ജമ്മുവിലും കശ്മീര്‍ മേഖലയിലും കാമ്പസ് ആരംഭിക്കാനുള്ള നടപടികള്‍ ഇതിനിടെ സ്വീകരിക്കുകയും ചെയ്യും. സ്ഥിരം കാമ്പസുകള്‍ക്കുള്ള വിശദമായ പദ്ധതി രേഖ തയ്യാറാക്കിക്കൊണ്ടിരിക്കുകയാണ്. അതുപ്രകാരം കാമ്പസുകള്‍ സ്ഥാപിക്കാനുള്ള നടപടികള്‍ ആരംഭിക്കും. 1860ലെ സൊസൈറ്റീസ് രജിസ്‌ട്രേഷന്‍ ആക്റ്റിനു കീഴില്‍ ഐഐഎം ജമ്മു സൊസൈറ്റി രൂപീകരിച്ചതും മന്ത്രിസഭ അംഗീകരിച്ചു. ഇന്‍സ്റ്റിറ്റ്യൂട്ടിന്റെ ഭരണച്ചുമതല ഈ സൊസൈറ്റിക്കും കേന്ദ്ര ഗവണ്‍മെന്റ് രൂപീകരിക്കുന്ന ബോര്‍ഡ് ഓഫ് ഡയറക്‌ടേഴ്‌സിനുമായിരിക്കും. ജമ്മു- കശ്മീരിനു വേണ്ടിയുള്ള പ്രധാനമന്ത്രിയുടെ വികസന പാക്കേജിന്റെ ഭാഗമാണ് ഇത്. ജമ്മുവില്‍ ഐഐടി, ശ്രീനഗറിലെ എന്‍ഐടിയുടെ ആധുനീകരണം, ജമ്മു മേഖലയിലും കശ്മീര്‍ മേഖലയിലും ഓരോ ഓള്‍ ഇന്ത്യാ ഇന്‍സ്റ്റിറ്റ്യൂട്ട് ഓഫ് മെഡിക്കല്‍ സയന്‍സസ് (എയിംസ്) എന്നിവയും പിന്നാലെ നടപ്പാക്കും. ജമ്മു കശ്മീരില്‍ ഉയര്‍ന്ന ജീവിത, വിദ്യാഭ്യാസ നിലവാരം കൈവരിക്കാനുള്ള വിപുലമായ പദ്ധതികളുടെ ഭാഗം കൂടിയാണിത്.
കർണാടക മുഖ്യമന്ത്രിയായി സത്യപ്രതിജ്ഞ ചെയ്ത ശ്രീ ബി എസ് ബൊമ്മയ്യെ   പ്രധാനമന്ത്രി അഭിനന്ദിച്ചു

കർണാടക മുഖ്യമന്ത്രിയായി സത്യപ്രതിജ്ഞ ചെയ്ത ശ്രീ ബി എസ് ബൊമ്മൈ ജിയെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : കർണാടക മുഖ്യമന്ത്രിയായി സത്യപ്രതിജ്ഞ ചെയ്തതിന് ശ്രീ ബി എസ് ബൊമ്മൈ ജിയെ അഭിനന്ദിക്കുന്നു. സമ്പന്നമായ നിയമനിർമ്മാണ, ഭരണരംഗങ്ങളിലെ സമ്പന്നമായ അനുഭവങ്ങൾ അദ്ദേഹം തന്നോടൊപ്പം കൊണ്ടുവരുന്നു. സംസ്ഥാനത്ത് നമ്മുടെ ഗവണ്മെന്റ് നടത്തിയ അസാമാന്യമായ പ്രവർത്തനങ്ങളിൽ അദ്ദേഹം പടുത്തുയർത്തുമെന്ന് എനിക്ക് ഉറപ്പുണ്ട്. ഫലപ്രദമായ ഒരു കാലാവധിക്ക് ആശംസകൾ.
തായ്‌ലന്‍ഡ് രാജാവ് ഭൂമിബോല്‍ അതുല്യ തേജിന്റെ നിര്യാണത്തില്‍ പ്രധാനമന്ത്രിയുടെ അനുശോചനം.

തായ്‌ലന്‍ഡ് രാജാവ് ഭൂമിബോല്‍ അതുല്യ തേജിന്റെ നിര്യാണത്തില്‍ പ്രധാനമന്ത്രി ശ്രീ. നരേന്ദ്ര മോദി അനുശോചിച്ചു. ”നമ്മുടെ കാലത്തെ ഉന്നത ശീര്‍ഷകരായ നേതാക്കളില്‍ ഒരാളായ ഭൂമിബോല്‍ അതുല്യ തേജ് രാജാവിന്റെ ദേഹവിയോഗത്തില്‍ ഇന്ത്യയിലെ ജനങ്ങളും ഞാനും തായ്‌ലന്‍ഡ് ജനതയുടെ ദുഖത്തില്‍ പങ്ക്‌ചേരുന്നു. ഭൂമിബോല്‍ അതുല്യ തേജ് രാജാവ് അഥവാ രാമാ 9 തന്‍റെ ജനങ്ങളാല്‍ ഏറെ ആദരിക്കപ്പെട്ട വ്യക്തിത്വമാണ്. എന്റെ ചിന്തകള്‍ അദ്ദേഹത്തിന്റെ കുടുംബത്തോടും എണ്ണമറ്റ അഭ്യുദയകാംഷികളോടും ഒപ്പമാണ്”, പ്രധാനമന്ത്രി പറഞ്ഞു.
ഐഐടി -2020 ആഗോള ഉച്ചകോടിയില്‍ പ്രധാനമന്ത്രിയുടെ മുഖ്യപ്രഭാഷണം നടത്തി

പാന്‍ ഐഐടി യുഎസ്എ സംഘടിപ്പിച്ച ഐഐടി -2020 ആഗോള ഉച്ചകോടിയില്‍ പ്രധാനമന്ത്രി ശ്രീ നരേന്ദ്ര മോദി മുഖ്യപ്രഭാഷണം നടത്തി. 'പരിഷ്‌കരണം, പ്രകടനം, പരിവര്‍ത്തനം' എന്ന തത്വത്തില്‍ സര്‍ക്കാര്‍ പൂര്‍ണമായും പ്രതിജ്ഞാബദ്ധമാണെന്ന് പ്രധാനമന്ത്രി പറഞ്ഞു. പരിഷ്‌കാരങ്ങളുടെ പരിധിയില്‍ നിന്ന് ഒരു മേഖലയെയും മാറ്റി നിര്‍ത്തുന്നില്ല. 44 കേന്ദ്ര തൊഴില്‍ നിയമങ്ങള്‍ വെറും 4 കോഡുകളായി ചുരുക്കിയത്, ലോകത്തിലെ ഏറ്റവും കുറഞ്ഞ കോര്‍പ്പറേറ്റ് നികുതി നിരക്ക്, കയറ്റുമതി വര്‍ദ്ധിപ്പിക്കുന്നതിന് പത്ത് പ്രധാന മേഖലകളിലെ പ്രൊഡക്ഷന്‍ ലിങ്ക്ഡ് ഇന്‍സെന്റീവ് സ്‌കീം എന്നിങ്ങനെ കയറ്റുമതിയും ഉല്‍പ്പാദനവും വര്‍ധിപ്പിക്കുന്നതിനു വിവിധ മേഖലകളില്‍ സര്‍ക്കാര്‍ കൊണ്ടുവന്ന നിരവധി പരിഷ്‌കരണങ്ങള്‍ അദ്ദേഹം ചൂണ്ടിക്കാട്ടി. കൊവിഡ് 19 ന്റെ ഈ പരീക്ഷണ സമയങ്ങളില്‍ പോലും ഇന്ത്യക്ക് റെക്കോര്‍ഡ് നിക്ഷേപം ലഭിച്ചിട്ടുണ്ടെന്നും ഈ നിക്ഷേപത്തിന്റെ ഭൂരിഭാഗവും ടെക് മേഖലയിലാണെന്നും അദ്ദേഹം എടുത്തുപറഞ്ഞു. ആത്മനിര്‍ഭര്‍ ഭാരതവും സ്വാശ്രിത ഇന്ത്യയും ആകാനുള്ള ആഗ്രഹത്തിന് ആക്കം കൂട്ടാന്‍ പാന്‍ ഐഐടി പ്രസ്ഥാനത്തിന്റെ കൂട്ടായ ശക്തിക്ക് കഴിയുമെന്ന് പ്രധാനമന്ത്രി പറഞ്ഞു. ഇന്ത്യയുടെ കാഴ്ചപ്പാടുകളെ ശരിയായ മനോഭാവത്തില്‍ ലോകം മനസ്സിലാക്കുന്നുവെന്ന് ഉറപ്പുവരുത്തുന്നതില്‍ നിര്‍ണായക പങ്കുവഹിക്കുന്ന പ്രവാസി ഇന്ത്യക്കാര്‍ ഇന്ത്യയുടെ ബ്രാന്‍ഡ് അംബാസഡര്‍മാരാണെന്ന് അദ്ദേഹം പറഞ്ഞു. 2022ല്‍ സ്വാതന്ത്ര്യത്തിന്റെ 75-ാം വാര്‍ഷികം ആഘോഷിക്കുന്നതിനേക്കുറിച്ച് സംസാരിച്ച ശ്രീ മോദി, 'ഇന്ത്യയ്ക്കു തിരിച്ചുനല്‍കുക' എന്നതിന് ഉയര്‍ന്ന മാനദണ്ഡം സ്ഥാപിക്കാന്‍ പാന്‍ ഐഐടി പ്രസ്ഥാനത്തെ പ്രേരിപ്പിച്ചു. 75 വര്‍ഷത്തെ സ്വാതന്ത്ര്യത്തെ നമുക്ക് എങ്ങനെ അടയാളപ്പെടുത്താമെന്നതിനെക്കുറിച്ചുള്ള ആശയങ്ങളും വിവരങ്ങളും പങ്കുവെക്കാന്‍ അദ്ദേഹം ആവശ്യപ്പെട്ടു. അടുത്ത കാലത്തായി ഇന്ത്യയില്‍ ഹാക്കത്തോണുകളുടെ ഒരു സംസ്‌കാരം വികസിച്ചുകൊണ്ടിരിക്കുകയാണെന്നും ഈ ഹാക്കത്തോണുകളില്‍ ദേശീയ, ആഗോള പ്രശ്നങ്ങള്‍ക്ക് യുവമനസ്സുകള്‍ മികച്ച പരിഹാരങ്ങള്‍ നല്‍കുന്നുണ്ടെന്നും പ്രധാനമന്ത്രി പറഞ്ഞു. ദക്ഷിണ കിഴക്കന്‍ ഏഷ്യയിലെയും യൂറോപ്പിലെയും നിരവധി രാജ്യങ്ങളുമായി ചേര്‍ന്നു സര്‍ക്കാര്‍ പ്രവര്‍ത്തിക്കുന്നു, ഞങ്ങളുടെ യുവാക്കള്‍ക്ക് അവരുടെ കഴിവുകള്‍ പ്രദര്‍ശിപ്പിക്കുന്നതിനും ആഗോളതലത്തില്‍ മികച്ച സമ്പ്രദായങ്ങളില്‍ നിന്ന് പഠിക്കുന്നതിനുമുള്ള അന്താരാഷ്ട്ര വേദി ലഭിക്കുന്നുണ്ടെന്ന് ഉറപ്പുവരുത്താന്‍. ശാസ്ത്ര, നവീകരണ മേഖലകളിലെ മികച്ച നിലവാരമുള്ള പ്രതിഭകളെ ഒരുമിച്ച് കൊണ്ടുവന്ന വൈഭവ് ഉച്ചകോടിക്ക് ഇന്ത്യ ആതിഥേയത്വം വഹിച്ചു. സമഗ്ര മാറ്റത്തിന് ഇന്ത്യ സാക്ഷ്യം വഹിക്കുകയാണെന്നും പ്രധാനമന്ത്രി പറഞ്ഞു. ഐഐടികള്‍ എയ്റോ-സ്പേസ് എഞ്ചിനീയര്‍മാരെ ഉല്‍പ്പാദിപ്പിക്കുമ്പോള്‍, അവരെ നിയമിക്കാന്‍ ശക്തമായ ആഭ്യന്തര വ്യാവസായിക ആവാസവ്യവസ്ഥ ഉണ്ടായിരുന്നില്ലെന്നും അദ്ദേഹം പറഞ്ഞു. ഇന്ന്, ബഹിരാകാശ മേഖലയിലെ ചരിത്രപരമായ പരിഷ്‌കാരങ്ങളോടെ, മാനവികതയ്ക്ക് മുമ്പുള്ള അവസാന അതിര്‍ത്തി ഇന്ത്യന്‍ പ്രതിഭകള്‍ക്ക് വഴിതുറന്നു. അതുകൊണ്ടാണ് ഇന്ത്യയില്‍ എല്ലാ ദിവസവും പുതിയ ബഹിരാകാശ സാങ്കേതിക സ്റ്റാര്‍ട്ടപ്പുകള്‍ വരുന്നത്. വ്യാവസായികം, അക്കാദമികം, കല, സര്‍ക്കാരുകള്‍ എന്നിവിടങ്ങളിലായി വ്യാപിച്ചുകിടക്കുന്ന ഐഐടി പൂര്‍വ്വ വിദ്യാര്‍ത്ഥികള്‍ ആഗോളതലത്തില്‍ നേതൃത്വ സ്ഥാനങ്ങളിലാണ്. അതിനാല്‍ ഉയര്‍ന്നുവരുന്ന നവലോക ടെക് ക്രമത്തില്‍ ഉയര്‍ന്നു വരുന്ന പ്രശ്‌നങ്ങളില്‍ സംവാദങ്ങളും വിശലകനങ്ങളും സംഭാവനകളും നല്‍കാനും അദ്ദേഹം പൂര്‍വ്വ വിദ്യാര്‍ത്ഥികളോട് അഭ്യര്‍ത്ഥിച്ചു.
കോമൺവെൽത്ത്  ഗെയിംസിൽ ഇന്ത്യൻ വനിതാ ഹോക്കി ടീം വെങ്കല മെഡൽ നേടിയതിൽ പ്രധാനമന്ത്രി അഭിമാനം പ്രകടിപ്പിച്ചു

2022ലെ കോമൺവെൽത്ത് ഗെയിംസിൽ ന്യൂസിലൻഡിനെ തോൽപ്പിച്ച് ഇന്ത്യൻ വനിതാ ഹോക്കി ടീം വെങ്കല മെഡൽ നേടിയതിൽ പ്രധാനമന്ത്രി ശ്രീ നരേന്ദ്ര മോദി അഭിമാനം പ്രകടിപ്പിച്ചു. പ്രധാനമന്ത്രി ട്വീറ്റ് ചെയ്തു : "ഹോക്കിയുമായി ഇന്ത്യയ്ക്ക് വളരെ സവിശേഷമായ ബന്ധമുണ്ട്. അങ്ങനെ, ഒരു വെങ്കല മെഡൽ നേടിയ നമ്മുടെ അസാധാരണ വനിതാ ഹോക്കി ടീമിൽ ഓരോ ഇന്ത്യക്കാരനും അഭിമാനിക്കുന്നു എന്നത് തീർച്ചയാണ്. വർഷങ്ങൾക്ക് ശേഷം ഇതാദ്യമായാണ് വനിതാ ടീം കോമൺവെൽത്ത് ഗെയിംസ് വേദിയിലെത്തുന്നത്. ടീമിൽ അഭിമാനിക്കുന്നു!
സംസ്ഥാനപ്പിറവി; ഹിമാചല്‍ പ്രദേശിലെ ജനങ്ങള്‍ക്ക് പ്രധാനമന്ത്രിയുടെ ആശംസ

ജനുവരി 25 സംസ്ഥാനപ്പിറവിദിനമായി ആഘോഷിക്കുന്ന ഹിമാചല്‍ പ്രദേശിലെ ജനങ്ങള്‍ക്ക് പ്രധാനമന്ത്രി ശ്രീ.നരേന്ദ്ര മോദി ആശംസകള്‍ നേര്‍ന്നു. സംസ്ഥാനപ്പിറവിദിനത്തില്‍ ഹിമാചല്‍ പ്രദേശിലെ ജനങ്ങള്‍ക്ക് ”ആശംസകള്‍. വരും വര്‍ഷങ്ങളില്‍ കൂടുതല്‍ ഉയരത്തിലേക്ക് സംസ്ഥാനം എത്തട്ടെ”- പ്രധാനമന്ത്രി പറഞ്ഞു.
പ്രധാനമന്ത്രി ജവാന്‍മാര്‍ക്കും ജനങ്ങള്‍ക്കുമൊപ്പം ഹിമാചല്‍ പ്രദേശിലെ ഇന്ത്യാ-ചൈന അതിര്‍ത്തിയില്‍ ദീപാവലി ആഘോഷിച്ചു

ജവാന്‍മാര്‍ക്കൊപ്പം ദീപാവലി ആഘോഷിക്കാനായി പ്രധാനമന്ത്രി ശ്രീ.നരേന്ദ്ര മോദി ഇന്ന് ഹിമാചല്‍ പ്രദേശിലെ കിന്നൗര്‍ ജില്ലയില്‍ ഇന്ത്യാ-ചൈന അതിര്‍ത്തിക്കടുത്തുള്ള സുമ്‌ദോ സന്ദര്‍ശിച്ചു. ഇന്ത്യാ ടിബറ്റ് ബോര്‍ഡര്‍ പൊലീസ്, ഇന്ത്യന്‍ സേന എന്നിവയിലെ ജവാന്‍മാരുമായി ആശയവിനിമയം നടത്തിയ പ്രധാനമന്ത്രി അവര്‍ക്ക് മധുര പലഹാരങ്ങള്‍ വിതരണവും ചെയ്തു. ജവാന്‍മാരെ അഭിസംബോധന ചെയ്യവേ, 2001 മുതല്‍ എല്ലാ വര്‍ഷവും താന്‍ ദീപാവലി ആഘോഷിച്ചത് സായുധ സൈനികര്‍ക്കൊപ്പമാണെന്ന് പ്രധാനമന്ത്രി പറഞ്ഞു. #സന്ദേശ് ടു സോള്‍ജേഴ്‌സ് പ്രചാരണത്തിന്റെ ഭാഗമായി സൈനികര്‍ക്ക് സന്ദേശമയക്കാനുള്ള തന്റെ അഭ്യര്‍ത്ഥനയ്ക്ക് രാജ്യത്തെമ്പാടുമുള്ള ജനങ്ങളില്‍നിന്ന്് അഭൂതപൂര്‍വമായ പ്രതികരണമാണുണ്ടായതെന്ന് അദ്ദേഹം പറഞ്ഞു. വിമുക്ത ഭടന്‍മാര്‍ക്ക് ഒരു റാങ്ക് ഒരു പെന്‍ഷന്‍ നടപ്പാക്കുമെന്ന് താന്‍ നല്‍കിയ വാഗ്ദാനം നടപ്പാക്കാന്‍ കഴിഞ്ഞതില്‍ തനിക്ക് സന്തുഷ്ടിയുണ്ടെന്ന് പ്രധാനമന്ത്രി പറഞ്ഞു. കരസേനാ മേധാവി ജനറല്‍ ദല്‍ബീര്‍ സിംഗും തദവസരത്തില്‍ സന്നിഹിതനായിരുന്നു. സുമ്‌ദോയില്‍ നിന്ന് മടങ്ങവേ, സമീപത്തെ ഗ്രാമമായ ചാംഗോയില്‍ പ്രധാനമന്ത്രി അല്‍പ്പനേരം ചെലവിട്ടു. അവിടുത്തെ ജനങ്ങള്‍ക്ക് ദീപാവലി ആശംസ നേര്‍ന്ന പ്രധാനമന്ത്രി അവരുമായി ആശയവിനിമയം നടത്തി. കുട്ടികള്‍ക്ക് അദ്ദേഹം മധുരപലഹാരങ്ങള്‍ വിതരണം ചെയ്തു.
ടൊയോട്ട പ്രസിഡന്റ് ശ്രീ. അകിയോ തൊയോഡയും സുസുകി ചെയര്‍മാന്‍ ശ്രീ. ഒ.സുസുക്കിയും പ്രധാനമന്ത്രിയെ സന്ദര്‍ശിച്ചു

ടൊയോട്ട പ്രസിഡന്റ് ശ്രീ. അകിയോ തൊയോഡയും സുസുകി ചെയര്‍മാന്‍ ശ്രീ. ഒ.സുസുക്കിയും പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ടൊയോട്ട-സുസുക്കി ബിസിനസ് പങ്കാളിത്തവും സാങ്കേതികവിദ്യയിലെ ഭാവിവികസനവും ചര്‍ച്ച ചെയ്യപ്പെട്ടു. പങ്കാളിത്തത്തിലൂടെ ആഗോളതലത്തില്‍ സാങ്കേതികവിദ്യയിലും ഉല്‍പാദനത്തിലും ടൊയോട്ടയ്ക്കുള്ള മേല്‍ക്കയ്യും ചെറുകാറുകളുടെ നിര്‍മാണത്തില്‍, അതാകട്ടെ വിശേഷിച്ച് ഇന്ത്യയില്‍, സുസുക്കിക്കുള്ള കരുത്തും സംഗമിക്കുമെന്നാണു പ്രതീക്ഷ. പുതിയ സാങ്കേതികവികാസം ഉപയോഗപ്പെടുത്താന്‍ ഇത് ഇന്ത്യക്കു സാഹചര്യം ഒരുക്കുമെന്നും പ്രതീക്ഷിക്കപ്പെടുന്നു. ഉല്‍പാദനം വര്‍ധിപ്പിക്കുന്നത് ഘടകങ്ങള്‍ പ്രാദേശികമായി ഉല്‍പാദിപ്പിക്കേണ്ട ആവശ്യകത വര്‍ധിപ്പിക്കുകയും ചെയ്യും. ഇരു കമ്പനികളും തമ്മിലുള്ള പങ്കാളിത്തം മെയ്ക്ക് ഇന്‍ ഇന്ത്യയെ പ്രോത്സാഹിപ്പിക്കുകയും തൊഴിലവസരങ്ങള്‍ സൃഷ്ടിക്കുകയും ചെയ്യും. പുത്തന്‍ സാങ്കേതികവിദ്യയോടുകൂടിയ കാറുകള്‍ ഇന്ത്യയില്‍നിന്നു കയറ്റുമതി ചെയ്യാനുള്ള സാധ്യത വര്‍ധിക്കുമെന്ന നേട്ടവും ഉണ്ട്.
ലണ്ടനില്‍ നടന്ന ആക്രമണത്തെ പ്രധാനമന്ത്രി അപലപിച്ചു

ലണ്ടനില്‍ നടന്ന ആക്രമണങ്ങളെ പ്രധാനമന്ത്രി ശ്രീ. നരേന്ദ്ര മോദി അപലപിച്ചു. സംഭവം ഞെട്ടിക്കുന്നതും മനോവേദന സൃഷ്ടിക്കുന്നതുമാണെന്ന് അദ്ദേഹം പറഞ്ഞു. ‘ലണ്ടനില്‍ നടന്ന ആക്രമണങ്ങള്‍ ഞെട്ടിക്കുന്നതും ഹൃദയവേദന സൃഷ്ടിക്കുന്നതുമാണ്. നാം അതിനെ അപലപിക്കുന്നു. മരണപ്പെട്ടവരുടെ ബന്ധുക്കളുടെ ദുഃഖത്തില്‍ പങ്കുചേരുകയും പരുക്കേറ്റവര്‍ സുഖംപ്രാപിക്കുന്നതിനായി പ്രാര്‍ഥിക്കുകയും ചെയ്യുന്നു.’, പ്രധാനമന്ത്രി പറഞ്ഞു.
പിംഗലി  വെങ്കയ്യയുടെ ജന്മദിനത്തിൽ പ്രധാനമന്ത്രി അദ്ദേഹത്തിന് ആദരാഞ്ജലികൾ അർപ്പിച്ചു

പിംഗലി വെങ്കയ്യയുടെ ജന്മദിനത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലി അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : “മഹാനായ പിംഗലി വെങ്കയ്യയുടെ ജന്മവാർഷികത്തിൽ ഞാൻ അദ്ദേഹത്തെ ആദരിക്കുന്നു. നാം അഭിമാനിക്കുന്ന ത്രിവർണ്ണ പതാക നമുക്ക് സമ്മാനിക്കുന്നതിനുള്ള അദ്ദേഹത്തിന്റെ ശ്രമങ്ങൾക്ക് നമ്മുടെ രാഷ്ട്രം എന്നേക്കും അദ്ദേഹത്തോട് കടപ്പെട്ടിരിക്കും. ത്രിവർണ്ണ പതാകയിൽ നിന്ന് ശക്തിയും പ്രചോദനവും സ്വീകരിച്ച്, നമുക്ക് ദേശീയ പുരോഗതിക്കായി പ്രവർത്തിക്കുന്നത് തുടരാം.”
അണ്ടർ 20 ലോക ചാമ്പ്യൻഷിപ്പിൽ 16 മെഡലുകൾ നേടിയ ഇന്ത്യൻ ഗുസ്തി ടീമിനെ പ്രധാനമന്ത്രി അഭിനന്ദിച്ചു

അണ്ടർ 20 ലോക ചാമ്പ്യൻഷിപ്പിൽ 16 മെഡലുകൾ (പുരുഷ-വനിത ഫ്രീസ്റ്റൈലിൽ 7 വീതവും ഗ്രീക്കോ-റോമൻ വിഭാഗത്തിൽ 2 വീതം) നേടിയ ഇന്ത്യൻ ഗുസ്തി ടീമിനെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. പ്രധാനമന്ത്രി ട്വീറ്റ് ചെയ്തു : "നമ്മുടെ ഗുസ്തിക്കാർ നമ്മെ വീണ്ടും അഭിമാനഭരിതരാക്കുന്നു ! അണ്ടർ 20 ലോക ചാമ്പ്യൻഷിപ്പിൽ 16 മെഡലുകൾ (പുരുഷ-വനിത ഫ്രീസ്റ്റൈലിൽ 7 വീതം, ഗ്രീക്കോ-റോമനിൽ 2 വീതം) നേടിയതിന് നമ്മുടെ ടീമിന് അഭിനന്ദനങ്ങൾ. ഇത് ഇന്ത്യയുടെ എക്കാലത്തെയും മികച്ച പ്രകടനമാണ്. ഇന്ത്യൻ ഗുസ്തി ഭാവിയിൽ സുരക്ഷിതമായ കൈകളിൽ ആണെന്നതും ഇത് കാണിക്കുന്നു. "
റ്റി.ബി. നിര്‍മ്മാര്‍ജ്ജന ഉച്ചകോടിയുടെ ഉദ്ഘാടന സമ്മേളനത്തെ പ്രധാനമന്ത്രി അഭിസംബോധന ചെയ്തു

പ്രധാനമന്ത്രി ശ്രീ. നരേന്ദ്ര മോദി ന്യൂ ഡല്‍ഹിയില്‍ ഇന്ന് റ്റി.ബി. നിര്‍മ്മാര്‍ജ്ജന ഉച്ചകോടിയുടെ ഉദ്ഘാടന സമ്മേളനത്തെ അഭിസംബോധന ചെയ്തു. രാജ്യത്ത് നിന്ന് ക്ഷയരോഗം പൂര്‍ണമായി ഇല്ലായ്മ ചെയ്യുന്നതിലേയ്ക്കുള്ള ഒരു സുപ്രധാന പരിപാടിയായിരിക്കും ഈ ഉച്ചകോടിയെന്ന് അദ്ദേഹം വിശ്വാസം പ്രകടിപ്പിച്ചു. ഈ രോഗം നിര്‍മ്മാര്‍ജ്ജനം ചെയ്യാന്‍ കൈക്കൊള്ളുന്ന ഓരോ നടപടിയും പാവപ്പെട്ടവരുടെ ജീവിതം മെച്ചപ്പെടുത്താന്‍ കൂടിയുള്ളതായിരിക്കുമെന്ന് അദ്ദേഹം പറഞ്ഞു. ആഗോളതലത്തില്‍ ലക്ഷ്യമിട്ടിട്ടുള്ള 2030 ന് പകരം 2025 ഓടെ തന്നെ ക്ഷയരോഗത്തെ പൂര്‍ണ്ണമായി നിര്‍മ്മാര്‍ജ്ജനം ചെയ്യാനാണ് ഇന്ത്യ ലക്ഷ്യമിട്ടിരിക്കുന്നതെന്ന് പ്രധാനമന്ത്രി പ്രഖ്യാപിച്ചു. ഈ ലക്ഷ്യത്തിലേയ്ക്ക് ഗവണ്‍മെന്റ് സമഗ്രമായി പ്രവര്‍ത്തിച്ച് വരികയാണെന്ന് അദ്ദേഹം പറഞ്ഞു. സംസ്ഥാന ഗവണ്‍മെന്റുകള്‍ക്ക് ഇക്കാര്യത്തില്‍ ഒരു മുഖ്യ പങ്ക് വഹിക്കാനുണ്ടെന്ന് പറഞ്ഞ പ്രധാനമന്ത്രി, ഈ പ്രചാരണ പരിപാടിയില്‍ പങ്ക് ചേരാന്‍ എല്ലാ മുഖ്യമന്ത്രിമാര്‍ക്കും താന്‍ നേരിട്ട് കത്തെഴുതിയിട്ടുണ്ടെന്നും അറിയിച്ചു. ക്ഷയരോഗ ചികിത്സയില്‍ മുന്‍നിരയിലുള്ള ചികിത്സകരും, പ്രവര്‍ത്തകരും ക്ഷയരോഗ നിര്‍മ്മാര്‍ജ്ജനത്തിലെ നിര്‍ണ്ണായക ഘടകമാണമെന്ന് പ്രധാനമന്ത്രി പറഞ്ഞു. ഈ രോഗത്തെ അതിജീവിച്ചവരും മറ്റുള്ളവര്‍ക്ക് പ്രചോദനമാണ്. ഇന്ദ്രധനുഷ് ദൗത്യത്തിന്റെയും, ശുചിത്വ ഭാരത യജ്ഞത്തിന്റെയും ഉദാഹരണങ്ങള്‍ ചൂണ്ടിക്കാട്ടികൊണ്ട് നിശ്ചിത ലക്ഷ്യങ്ങള്‍ കൈവരിക്കുന്നതിലെ പുരോഗതി കേന്ദ്ര ഗവണ്‍മെന്റ് എങ്ങനെയാണ് വേഗത്തിലാക്കുന്നതെന്ന് പ്രധാനമന്ത്രി വ്യക്തമാക്കി.
പാരാ ഷൂട്ടിംഗ് ലോകകപ്പിൽ സ്വർണം നേടിയ ഇന്ത്യൻ ഷൂട്ടർ ശ്രീഹർഷ ദേവരദ്ദിയെ പ്രധാനമന്ത്രി അഭിനന്ദിച്ചു

പാരാ ഷൂട്ടിംഗ് ലോകകപ്പിൽ സ്വർണം നേടിയ ഇന്ത്യൻ താരം ശ്രീഹർഷ ദേവരദ്ദിയെ പ്രധാനമന്ത്രി ശ്രീ നരേന്ദ്ര മോദി അഭിനന്ദിച്ചു. സ്‌പോർട്‌സ് അതോറിറ്റി ഓഫ് ഇന്ത്യയുടെ ട്വീറ്റിന് മറുപടിയായി പ്രധാനമന്ത്രി ട്വീറ്റ് ചെയ്തു : "സ്വർണ്ണം നേടിയ ശ്രീഹർഷ ദേവരദ്ദിയെ ഓർത്ത് അഭിമാനിക്കുന്നു. അദ്ദേഹത്തിന്റെ നിശ്ചയദാർഢ്യം ശരിക്കും പ്രചോദനം നൽകുന്നതാണ്. അദ്ദേഹത്തിന്റെ ഭാവി പ്രയത്നങ്ങൾക്ക് ആശംസകൾ."
പാര്‍ലമെന്റിന്റെ ബജറ്റ് സമ്മേളനത്തിന് മുന്നോടിയായി പ്രധാനമന്ത്രിയുടെ മാധ്യമങ്ങളോടുള്ള പ്രസ്താവന

നമസ്‌ക്കാരം സുഹൃത്തുക്കളേ, പാര്‍ലമെന്റിന്റെ ബജറ്റ് സമ്മേളനത്തിന് ഇന്ന് തുടക്കമാവുകയാണ്. രാഷ്ട്രപതിയുടെ അഭിസംബോധനയോടെയാണ് ഈ സമ്മേളനം ആരംഭിക്കുന്നത്. കഴിഞ്ഞ സമ്മേളനത്തില്‍, മുസ്ലീം വനിതകള്‍ക്ക് അവരുടെ അവകാശങ്ങള്‍ കിട്ടുന്നതിന് മുത്തലാഖ് പോലുള്ള സുപ്രധാന വിഷയങ്ങളില്‍ യാതൊരു രാഷ്ട്രീയവും ഉണ്ടാകില്ലെന്ന് രാജ്യത്തിന് ഉയര്‍ന്ന പ്രതീക്ഷ ഉണ്ടായിരുന്നു. നമ്മുടെ ശ്രമവും അതിന് വേണ്ടിയായിരുന്നു. ഇതൊക്കെയാണെങ്കിലും സുപ്രീം കോടതി ഉത്തരവ് പുറപ്പെടുവിച്ചിട്ടും മുത്തലാഖ് ബില്‍ പാര്‍ലമെന്റില്‍ പാസ്സാക്കാനായില്ല. മുസ്ലീം വനിതകളുടെ അവകാശങ്ങള്‍ സംരക്ഷിക്കുന്നതിനുള്ള മുത്തലാഖ് ബില്‍ പാസ്സാക്കുന്നതിന് കൈകോര്‍ക്കാന്‍ രാജ്യത്തുടനീളമുള്ള രാഷ്ട്രീയ കക്ഷികളോട് ഞാന്‍ അഭ്യര്‍ത്ഥിക്കുന്നു. അതിനായി പ്രതീക്ഷിക്കുകയും ചെയ്യുന്നു. തീര്‍ച്ചയായും അത് 2018 ല്‍ മുസ്ലീം വനിതകള്‍ക്ക് പുതുവത്സരത്തില്‍ നല്‍കാവുന്ന ഏറ്റവും മികച്ച സമ്മാനമായിരിക്കും അത്. ബജറ്റ് സമ്മേളനം വളരെ സുപ്രധാനമാണ്. ഇന്ത്യന്‍ സമ്പദ്ഘടനയെക്കുറിച്ച് ആഗോള സമൂഹം മൊത്തത്തില്‍ വളരെയധികം ശുഭാപ്തി വിശ്വാസത്തിലാണ്. ലോകം നമ്മെ നോക്കുന്ന അവസരത്തിലാണ് ബജറ്റ് സമ്മേളനം ചേരുന്നത്. ആഗോള ക്രെഡിറ്റ് റേറ്റിംഗ് ഏജന്‍സികളായാലും, ലോകബാങ്ക്, അന്താരാഷ്ട്ര നാണയ നിധി (ഐ.എം.എഫ്.) എന്നിവയായാലും ഇന്ത്യയുടെ വളര്‍ച്ചയെക്കുറിച്ചും, മുന്നോട്ടുള്ള പാതയെക്കുറിച്ചും വളരെ സക്രീയമായ അഭിപ്രായമാണ് പ്രകടിപ്പിച്ചിട്ടുള്ളത്. അതിവേഗം വളരുന്ന രാജ്യത്തിന്റെ സമ്പദ്ഘടനയ്ക്ക് പുതിയൊരു ഊര്‍ജ്ജമാവും ഈ ബജറ്റ് നല്‍കുക. സാധാരണക്കാരന്റെ ആശകളും അഭിലാഷങ്ങളും അത് സഫലീകരിക്കും. ബജറ്റ് സമ്മേളനത്തിന് ഒരു മാസത്തിന് ശേഷം ബജറ്റ് ശുപാര്‍ശകളുടെ വിശദാംശങ്ങള്‍ പാര്‍ലമെന്റിന്റെ വിവിധ സമിതികള്‍ ചര്‍ച്ച ചെയ്യും. ആ ചര്‍ച്ചകളില്‍ രാഷ്ട്രീയ താല്‍പ്പര്യങ്ങള്‍ക്കുപരിയായിരിക്കും രാഷ്ട്രത്തിന്റെ താല്‍പര്യമെന്ന് മുന്‍ അനുഭവങ്ങള്‍ തെളിയിച്ചിട്ടുണ്ട്. കക്ഷി രാഷ്ട്രീയത്തിന് അതീതമായി ഭരണകക്ഷിയിലെ എം.പി.മാര്‍ പോലും ബജറ്റ് നിര്‍ദ്ദേശത്തിലെ പോരായ്മ ചൂണ്ടിക്കാട്ടുകയും പ്രതിപക്ഷാംഗങ്ങള്‍ അതിന്റെ മുഖ്യ സവിശേഷതകള്‍ ഉയര്‍ത്തിക്കാട്ടുകയും ചെയ്തിട്ടുണ്ട്. ചര്‍ച്ചകള്‍ക്കും, വാദപ്രതിവാദങ്ങള്‍ക്കും ഒരു തരത്തില്‍ ആരോഗ്യകരമായൊരു സാഹചര്യം അത് ഒരുക്കും. ബജറ്റില്‍ നിന്ന് സാധാരണക്കാരന് പരമാവധി പ്രയോജനം ലഭിക്കുന്നുവെന്ന് ഉറപ്പ് വരുത്താന്‍ ഇത്തരം കമ്മറ്റികളിലെ ചര്‍ച്ചകളുടെ സഹായം നാം പരമാവധി നേടണമെന്ന് ഇന്നലത്തെ സര്‍വ്വകക്ഷി യോഗത്തില്‍ ഞാന്‍ ആഹ്വാനം ചെയ്തിരുന്നു. ഈ പ്രയോജനങ്ങള്‍ ലഭ്യമാകാത്ത ദളിതര്‍, അടിച്ചമര്‍ത്തപ്പെട്ടവര്‍, അവകാശങ്ങള്‍ നിഷേധിക്കപ്പെട്ടവര്‍ മുതലായവര്‍ക്ക് അത് ലഭ്യമാക്കുകയെന്നതായിരിക്കണം നമ്മുടെ ലക്ഷ്യം. ഗ്രാമീണര്‍, ദരിദ്രര്‍, കര്‍ഷകര്‍, തൊഴിലാളികള്‍ എന്നിവര്‍ക്ക് ബജറ്റില്‍ നിന്ന് പരമാവധി പ്രയോജനം എങ്ങനെ ലഭ്യമാക്കാമെന്നും നാം നോക്കണം. നമുക്ക് വിശദമായൊരു ചര്‍ച്ചയിലൂടെ, ക്രിയാത്മകമായ നിര്‍ദ്ദേശങ്ങളിലൂടെ, മുന്നോട്ടേയ്ക്കുള്ള പ്രയാണത്തിനുള്ള പാതയൊരുക്കാം.
നിതി ആയോഗില് അടല് മിഷന് ഡയറക്ടറേറ്റ് തുടങ്ങാന് അനുമതി

അടല് ഇന്നോവേഷന് മിഷന്, സ്വയം തൊഴിലും പ്രാവീണ്യ വിനിയോഗവും (എസ്.ഇ.റ്റി.യു) എന്നിവ സംബന്ധിച്ച ഡയറക്ടറേറ്റ് അനുയോജ്യമായ മനുഷ്യവിഭവശേഷിയോടെ നിതി ആയോഗില് തുടങ്ങുന്നതിന് പ്രധാനമന്ത്രി ശ്രീ. നരേന്ദ്ര മോദിയുടെ അധ്യക്ഷതയില് ചേര്ന്ന കേന്ദ്ര മന്ത്രിസഭാ യോഗം അനുമതി നല്കി. ഈ ദൗത്യങ്ങള് കുറെകൂടി വ്യക്തതയോടെ നടപ്പാക്കാന് കഴിയുന്നതിനായിട്ടാണ് ഡയറക്ടറേറ്റ് തുടങ്ങുന്നത്. രാജ്യത്തെ സംരംഭകത്വത്തിനും നവീകരണത്തിനുമുള്ള കേന്ദ്ര ബിന്ദുവായിരിക്കുമിത്. ഈ രണ്ട് പദ്ധതികളുമായി ബന്ധപ്പെട്ട വിവിധ വിഷയങ്ങളില് തീരുമാനമെടുക്കുന്നത് ഒരു ഉന്നതതല സമിതിയായിരിക്കും. ന്യൂഡല്ഹി ആയിരിക്കും ആസ്ഥാനം.
ഭാരതരത്‌നം എം.എസ്. സുബ്ബുലക്ഷ്മിയുടെ പ്രപൗത്രിമാരായ എസ്.ഐശ്വര്യയും എസ്.സൗന്ദര്യയും പ്രധാനമന്ത്രിയെ സന്ദര്‍ശിച്ചു

ഭാരതരത്‌നം എം.എസ്. സുബ്ബുലക്ഷ്മിയുടെ പ്രപൗത്രിമാരായ എസ്.ഐശ്വര്യയും എസ്.സൗന്ദര്യയും മാതാപിതാക്കളായ വി.ശ്രീനിവാസനും ഗീത ശ്രീനിവാസനുമൊപ്പം പ്രധാനമന്ത്രി ശ്രീ. നരേന്ദ്ര മോദിയെ സന്ദര്‍ശിച്ചു. ഐശ്വര്യയും സൗന്ദര്യയും ചേര്‍ന്ന് ‘മൈത്രീം ഭജതാ’ ആലപിച്ചു. 1966 ഒക്ടോബറില്‍ ഐക്യരാഷ്ട്രസഭയില്‍ എം.എസ്.സുബ്ബുലക്ഷ്മി ഈ പ്രാര്‍ഥന ആലപിച്ചിരുന്നു. കാഞ്ചിയിലെ ആചാര്യനായിരുന്ന ശ്രീ ചന്ദ്രശേഖരേന്ദ്ര സരസ്വതി ചിട്ടപ്പെടുത്തിയ സംസ്‌കൃത പ്രാര്‍ഥനയാണിത്. യു.എന്നില്‍ നടത്തിയ കച്ചേരിക്കുശേഷം മിക്ക കച്ചേരികളിലും എം.എസ്.സുബ്ബുലക്ഷ്മി ആലപിച്ചിരുന്ന ഈ കൃതി പ്രാപഞ്ചിക സൗഹൃദത്തിന്റെയും ലോകസമാധാനത്തിന്റെയും സന്ദേശം ഉയര്‍ത്തിപ്പിടിക്കുന്ന ഒന്നാണ്. മാനവസമൂഹത്തിനാകെ ദൈവാനുഗ്രഹവും സന്തോഷവും വര്‍ധിക്കട്ടെ എന്നര്‍ഥം വരുന്ന ‘ശ്രേയോ ഭൂയാത് സകല ജനാനാം’ എന്ന വരിയോടെയാണ് കൃതി അവസാനിക്കുന്നത്.
അമേരിക്കന്‍ ബോക്‌സിംങ് ചാമ്പ്യന്‍ മുഹമ്മദ് അലിയുടെ നിര്യാണത്തില്‍ പ്രധാനമന്ത്രി അനുശോചിച്ചു

അമേരിക്കന്‍ ബോക്‌സിംങ് ചാമ്പ്യന്‍ മുഹമ്മദ് അലിയുടെ നിര്യാണത്തില്‍ പ്രധാനമന്ത്രി നരേന്ദ്ര മോദി അനുശോചിച്ചു. അദ്ദേഹത്തിന്റെ ആത്മാവിന് ശാന്തി നേരുന്നു. ഉന്നതനായ കായിക താരമായിരുന്നു മുഹമ്മദ് അലി. ഒരു തലമുറയ്ക്ക് പ്രചോദനമായിരുന്നു അദ്ദേഹം. മനുഷ്യ ആത്മാവിന്റെ നിശ്ചയദാര്‍ഢ്യത്തിന്റെ ശക്തിയാണ് ബോക്‌സിംങ്ങില്‍ അദ്ദേഹം പ്രകടിപ്പിച്ചതു മുഴുവന്‍ – പ്രധാനമന്ത്രി അനുശോചനക്കുറിപ്പില്‍ പറഞ്ഞു.
ലാൽ ബഹാദൂർ ശാസ്ത്രിയുടെ ജയന്തി ദിനത്തിൽ പ്രധാനമന്ത്രി അദ്ദേഹത്തിന് ആദരാഞ്ജലികൾ അർപ്പിച്ചു

മുൻ പ്രധാനമന്ത്രി ലാൽ ബഹദൂർ ശാസ്ത്രി ജിയുടെ ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ആദരാഞ്ജലികൾ അർപ്പിച്ചു. ലാൽ ബഹദൂർ ശാസ്ത്രിയെക്കുറിച്ചുള്ള തന്റെ ചിന്തകളുടെ വീഡിയോയും പ്രധാനമന്ത്രി പങ്കുവച്ചു. ഡൽഹിയിലെ പ്രധാനമന്ത്രി സംഗ്രഹാലയയിലെ ലാൽ ബഹാദൂർ ശാസ്ത്രിയുടെ ഗാലറിയിൽ നിന്ന് പ്രധാനമന്ത്രി എന്ന നിലയിലുള്ള അദ്ദേഹത്തിന്റെ ജീവിതയാത്രയും നേട്ടങ്ങളും പ്രദർശിപ്പിക്കുന്ന ചില കാഴ്ചകളും ശ്രീ മോദി പങ്കുവെച്ചിട്ടുണ്ട്. ട്വീറ്റിൽ പ്രധാനമന്ത്രി പറഞ്ഞു "ലാൽ ബഹദൂർ ശാസ്ത്രി ജി ഇന്ത്യയിലുടനീളം അദ്ദേഹത്തിന്റെ ലാളിത്യത്തിനും ഉറച്ച തീരുമാനങ്ങളെടുക്കുന്നതിലും ആദരണീയനാണ്. നമ്മുടെ ചരിത്രത്തിലെ വളരെ നിർണായകമായ സമയത്ത് അദ്ദേഹത്തിന്റെ കഠിനമായ നേതൃത്വം എന്നും ഓർമ്മിക്കപ്പെടും. ജയന്തി ദിനത്തിൽ അദ്ദേഹത്തിന് ആദരാഞ്ജലികൾ." “ഇന്ന്, ശാസ്ത്രി ജിയുടെ ജയന്തി ദിനത്തിൽ ഡൽഹിയിലെ പ്രധാനമന്ത്രി സംഗ്രഹാലയയിലെ അദ്ദേഹത്തിന്റെ ഗാലറിയിൽ നിന്നുള്ള ചില കാഴ്ചകൾ ഞാൻ പങ്കിടുന്നു, അത് പ്രധാനമന്ത്രി എന്ന നിലയിലുള്ള അദ്ദേഹത്തിന്റെ ജീവിതയാത്രയും നേട്ടങ്ങളും പ്രദർശിപ്പിക്കുന്നു. മ്യൂസിയം സന്ദർശിക്കൂ…"
അടുത്ത മന്‍ കി ബാത്ത് ഒക്ടോബര്‍ 25 ന്: ആശയങ്ങളും ശബ്ദസന്ദേശങ്ങളും പങ്കിടാന്‍ പ്രധാനമന്ത്രി ജനങ്ങളെ ആഹ്വാനം ചെയ്തു

മന്‍ കി ബാതിന്റെ അടുത്തലക്കത്തിലൂടെ പ്രധാനമന്ത്രി ശ്രീ.നരേന്ദ്ര മോദി ഈ മാസം 25 ന് തന്റെ ചിന്തകള്‍ രാജ്യത്തെ ജനങ്ങളുമായി പങ്കിടും. ജനങ്ങള്‍ക്ക് ഈ പരിപാടിയിലേക്കുള്ള തങ്ങളുടെ ആശയങ്ങള്‍ MyGov ഓപ്പണ്‍ഫോറത്തിലൂടെ പങ്കിടാന്‍ പ്രധാനമന്ത്രി ജനങ്ങളെ ആഹ്വാനംചെയ്തു. ഈ പരിപാടിയില്‍ ഉള്‍പ്പെടുത്തുന്നതിനുള്ള ശബ്ദസന്ദേശങ്ങളും പ്രധാനമന്ത്രി ക്ഷണിച്ചു. ടോള്‍ഫ്രീ നമ്പറായ 180030007800 ലൂടെ ഇവ നല്‍കാം. തെരഞ്ഞെടുക്കപ്പെടുന്ന ശബ്ദശകലങ്ങള്‍ പരിപാടിയിലൂടെ കേള്‍പ്പിക്കും. മന്‍ കി ബാതിന്റെ പതിമൂന്നാം ലക്കമാണ് ഈ ഞായറാഴ്ച രാവിലെ 11 മണിക്ക് ആകാശവാണിയിലൂടെ പ്രക്ഷേപണം ചെയ്യുന്നത്. ആകാശവാണിയിലൂടെയും ദൂരദര്‍ശന്‍ ചാനലുകളിലൂടെയും ഈ പരിപാടി തത്സമയം പ്രക്ഷേപണംചെയ്യും. പ്രധാനമന്ത്രിയുടെ ഓഫീസ്, കേന്ദ്ര വാര്‍ത്താവിതരണ പ്രക്ഷേപണ മന്ത്രാലയം, ഡി.ഡി ന്യൂസ് എന്നിവയുടെ യുൂട്യൂബ് ചാനലുകളിലും ഇവ തത്സമയം ലഭിക്കും. ഈ പ്രക്ഷേപണത്തിന്റെ പ്രാദേശിക ഭാഷാരൂപം എല്ലാ ആകാശവാണി നിലയങ്ങളും ഈ മാസം 25 ന് രാത്രി 8 മണിക്ക് പ്രക്ഷേപണം ചെയ്യും.
പണ്ഡിറ്റ് ഭീംസെൻ ജോഷിയെ  നൂറാം ജന്മവാർഷികത്തിൽ പ്രധാനമന്ത്രി അനുസ്മരിച്ചു

പണ്ഡിറ്റ് ഭീംസെൻ ജോഷിയുടെ നൂറാം ജന്മവാർഷികത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തെ അനുസ്മരിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു : " ബഹുമുഖ പ്രതിഭയായ പണ്ഡിറ്റ് ഭീംസെൻ ജോഷി ജിയെ അദ്ദേഹത്തിന്റെ നൂറാം ജന്മവാർഷികത്തിൽ, അനുസ്മരിക്കുന്നു. തന്റെ സൃഷ്‌ടികളിലൂടെ, ഇന്ത്യൻ സംഗീതത്തെയും സംസ്‌കാരത്തെയും ജനകീയമാക്കുന്നതിന് അദ്ദേഹം ചരിത്രപരമായ സംഭാവനകൾ നൽകി. തന്റെ അവതരണങ്ങളിലൂടെ അദ്ദേഹം നമ്മുടെ രാജ്യത്തെ കൂടുതൽ അടുപ്പിക്കുകയും ചെയ്തു."
പ്രധാനമന്ത്രി കാണ്‍പൂര്‍ സന്ദര്‍ശിച്ചു ;  വിവിധ വികസന പദ്ധതികള്‍ ഉദ്ഘാടനം ചെയ്തു

പ്രധാനമന്ത്രി ശ്രീ. നരേന്ദ്ര മോദി ഇന്ന് കാണ്‍പൂര്‍ സന്ദര്‍ശിച്ചു. ലക്‌നൗ മെട്രോ റെയില്‍ പദ്ധതി ഉദ്ഘാടനം ചെയ്ത അദ്ദേഹം ആഗ്രാ മെട്രോ റെയില്‍ പദ്ധതിക്ക് തറക്കല്ലിടലും നിര്‍വ്വഹിച്ചു. കാണ്‍പൂരിലെ നിരാലനഗറില്‍ നടന്ന ചടങ്ങില്‍ അദ്ദേഹം പാന്‍കി താപ വൈദ്യുത നിലയത്തിന് തറക്കല്ലിട്ടു. വിവിധ വികസന പദ്ധതികളുടെ ഉദ്ഘാടനം കുറിച്ച് കൊണ്ട് ഫലകങ്ങള്‍ അനാവരണം ചെയ്തു. ഒരു പൊതുയോഗത്തെ അഭിസംബോധന ചെയ്യവെ, രാജ്യത്തിന് അത്യധികം സംഭാവനകള്‍ നല്‍കിയ നിരവധി ധീരനേതാക്കളുടെ ജന്മ സ്ഥലമാണ് കാണ്‍പൂരെന്ന് പ്രധാനമന്ത്രി പറഞ്ഞു. ഇന്ന് ഉദ്ഘാടനം ചെയ്ത പദ്ധതികള്‍ ഉത്തര്‍ പ്രദേശിലെയും കാണ്‍പൂരിലെയും ജനങ്ങളുടെ ജീവിതത്തില്‍ പരിവര്‍ത്തനം കൊണ്ട് വരുമെന്നും അദ്ദേഹം പറഞ്ഞു. കാണ്‍പൂരില്‍ വൈദ്യുതി ലഭ്യത മെച്ചപ്പെടുത്താന്‍ കേന്ദ്ര സംസ്ഥാന ഗവണ്‍മെന്റികള്‍ കഠിനമായി യത്‌നിച്ചതായി പ്രധാനമന്ത്രി പറഞ്ഞു. പാന്‍കി താപനിലയം ഉത്തര്‍ പ്രദേശിലെയും, കാണ്‍പൂരിലെയും വൈദ്യുതി കമ്മി എപ്രകാരം നികത്തുമെന്ന് പ്രധാനമന്ത്രി വിശദീകരിച്ചു. സൗഭാഗ്യ പദ്ധതിക്ക് കീഴില്‍ ഉത്തര്‍ പ്രദേശില്‍ 76 ലക്ഷത്തിലേറെ സൗജന്യ വൈദ്യുതി കണക്ഷനുകള്‍ നല്‍കിയിട്ടുണ്ടെന്ന് അദ്ദേഹം കൂട്ടിച്ചേര്‍ത്തു. ഗംഗാനദി ശുചീകരിക്കാന്‍ കേന്ദ്ര ഗവണ്‍മെന്റ് കൈക്കൊണ്ട് വരുന്ന ഉദ്യമങ്ങള്‍ പ്രധാനമന്ത്രി പരാമര്‍ശിച്ചു. ഗംഗാ നദിയുടെ ശുചീകരണം അനാധ്യമെന്നാണ് നേരത്തെ കരുതിയിരുന്നത്. എന്നാല്‍ ഇന്ന് തന്റെ ഗവണ്‍മെന്റ് അസാധ്യമായതിനെ സാധ്യമാക്കിയിരിക്കുകയാണെന്ന് അദ്ദേഹം കൂട്ടിചേര്‍ത്തു. മലിന ജലം ശുദ്ധീകരിക്കുന്നതിന് നിരവധി നടപടികള്‍ കൈക്കൊണ്ട് വരികയാണെന്ന് പറഞ്ഞ അദ്ദേഹം ഓടകളില്‍ നിന്നുള്ള ജലം നദിയിലെത്തുന്നത് തടഞ്ഞിട്ടുണ്ടെന്നും ചൂണ്ടിക്കാട്ടി. ഉത്തര്‍ പ്രദേശില്‍ നിര്‍മ്മിക്കുന്ന പ്രതിരോധ ഇടനാഴി കാണ്‍പൂരിലെ ജനങ്ങള്‍ക്ക് ഏറെ പ്രയോജനം ചെയ്യുമെന്ന് പ്രധാനമന്ത്രി പറഞ്ഞു. സംസ്ഥാനത്ത് ആരംഭിച്ച റോഡ്, റെയില്‍, വ്യോമ, മെട്രോ പദ്ധതികളിലൂടെ വമ്പിച്ച് അടിസ്ഥാനസൗകര്യങ്ങളാണ് സൃഷ്ടിക്കപ്പെടുന്നതെന്ന് അദ്ദേഹം പറഞ്ഞു. ഈ പദ്ധതികള്‍ ഉത്തര്‍ പ്രദേശിനെ പരിവര്‍ത്തിപ്പിക്കും, പ്രധാനമന്ത്രി പറഞ്ഞു. 2022 ഓടെ രാജ്യത്തെ ഓരോ കുടുംബത്തിനും ഓരോ വീട് ഉണ്ടാകുമെന്ന് പ്രധാനമന്ത്രി ആവര്‍ത്തിച്ചു. പ്രധാനമന്ത്രി ഭവന നിര്‍മ്മാണ പദ്ധതിക്ക് കീഴില്‍ രാജ്യത്ത് ഇതുവരെ ഏകദേശം 1.5 കോടി വീടുകള്‍ നിര്‍മ്മിച്ചിട്ടുണ്ടെന്ന് അദ്ദേഹം കൂട്ടിച്ചേര്‍ത്തു. പുല്‍വാമ ആക്രമണത്തിലും ബുദ്ഗം വ്യോമ ദുരന്തത്തിലും ജീവന്‍ നഷ്ടപ്പെട്ട കാണ്‍പൂരില്‍ നിന്നുള്ള ധീര സൈനികര്‍ക്ക് പ്രധാനമന്ത്രി ആദരമര്‍പ്പിച്ചു. ഭീകരയ്‌ക്കെതിരെ ശക്തമായ നടപടികളാണ് കേന്ദ്ര ഗവണ്‍മെന്റ് കൈക്കൊള്ളുന്നതെന്ന് അദ്ദേഹം പറഞ്ഞു. രാജ്യത്ത് ഐക്യത്തിന്റെ അന്തരീക്ഷം നിലനില്‍ക്കേണ്ടത് അത്യന്താപേഷിതമാണെന്ന് പ്രധാനമന്ത്രി പറഞ്ഞു. അടുത്തിടെ കശ്മീരികളെ ആക്രമിച്ചവര്‍ക്കെതിരെ ഉത്തര്‍ പ്രദേശ് ഗവണ്‍മെന്റ് കൈക്കൊണ്ട സത്വര നടപടികളെ അദ്ദേഹം പ്രകീര്‍ത്തിച്ചു. അത്തരം പ്രവൃത്തികള്‍ ചെയ്യുന്ന കുറ്റക്കാര്‍ക്കെതിരെ കര്‍ശന നടപടി കൈക്കൊള്ളാന്‍ പ്രധാനമന്ത്രി എല്ലാ സംസ്ഥാന ഗവണ്‍മെന്റുകളെയും ആഹ്വാനം ചെയ്തു.
ടോക്കിയോ ഒളിമ്പിക്സിനുള്ള ഇന്ത്യൻ സംഘത്തിന് പ്രധാനമന്ത്രി ആശംസകൾ  നേർന്നു

ടോക്കിയോ ഒളിമ്പിക്സ് 2020 നായുള്ള ഇന്ത്യൻ സംഘത്തിന് പ്രധാനമന്ത്രി ശ്രീ നരേന്ദ്ര മോദി ആശംസകൾ നേർന്നു. ഒരു ട്വീറ്റിൽ പ്രധാനമന്ത്രി പറഞ്ഞു; "വരൂ, നമുക്കെല്ലാവർക്കും # ചിയർ 4 ഇന്ത്യ! @ ടോക്കിയോ 2020 ഉദ്ഘാടന ചടങ്ങിന്റെ ചില ദൃശ്യങ്ങൾ കണ്ടു. നമ്മുടെ ചലനാത്മക സംഘത്തിന് ഏറ്റവും മികച്ചത് നേരുന്നു. # ടോക്കിയോ 2020 "
ഐക്യരാഷ്ട്ര പൊതുസഭയുടെ നിയുക്ത പ്രസിഡന്റ് പ്രധാനമന്ത്രിയെ സന്ദര്‍ശിച്ചു

ഐക്യരാഷ്ട്ര പൊതുസഭയുടെ നിയുക്ത പ്രസിഡന്റും, സ്ലോവാക്ക്യന്‍ വിദേശ-യൂറോപ്യന്‍കാര്യ മന്ത്രിയുമായ ശ്രീ. മിറോസ്ലാവ് ലാജ്കാക്ക് ന്യൂ ഡല്‍ഹിയില്‍ ഇന്ന് പ്രധാനമന്ത്രി ശ്രീ. നരേന്ദ്ര മോദിയുമായി കൂടിക്കാഴ്ച നടത്തി. എഴുപത്തിരണ്ടാമത് ഐക്യരാഷ്ട്ര പൊതുസഭാദ്ധ്യക്ഷ സ്ഥാനത്തേയ്ക്ക് തിരഞ്ഞെടുക്കപ്പെട്ടതിന് ശ്രീ. മിറോസ്ലാവ് ലാജ്കാക്കിനെ പ്രധാനമന്ത്രി അഭിനന്ദിച്ചു. അടുത്ത് തന്നെ ചേരാന്‍ പോകുന്ന ഐക്യരാഷ്ട്ര പൊതുസഭയുടെ എഴുപത്തിരണ്ടാമത് സമ്മേളനത്തിന്റെ മുന്‍ഗണനകള്‍ നിയുക്ത പ്രസിഡന്റ് ലാജ്കാക്ക് പങ്കുവച്ചു. തന്റെ പുതിയ ചുമതലകള്‍ നിറവേറ്റുന്നതില്‍ ഇന്ത്യയുടെ പൂര്‍ണ്ണവും സര്‍ഗാത്മകവുമായ പിന്‍തുണ പ്രധാനമന്ത്രി അദ്ദേഹത്തിന് ഉറപ്പ് നല്‍കി. ഭീകരത, ഐക്യരാഷ്ട്ര സഭയുടെ പരിഷ്‌ക്കരണങ്ങള്‍, സുസ്ഥിര വികസന ലക്ഷ്യങ്ങളുടെ നടത്തിപ്പ്, കാലാവസ്ഥാ വ്യതിയാനം തുടങ്ങിയവ ഉള്‍പ്പെടെയുള്ള സുപ്രധാന ആഗോള വെല്ലുവിളികള്‍ നേരിടാന്‍ ഐക്യരാഷ്ട്ര സഭയുടെ ഭാഗത്ത് നിന്നുള്ള കൂടുതല്‍ ശക്തമായ നടപടികള്‍ ഇരുവരും ചര്‍ച്ച ചെയ്തു.
പ്രധാനമന്ത്രി ശ്രീ നാരായണ ഗുരുവിന് ജയന്തി ദിനത്തിൽ ശ്രദ്ധാഞ്ജലികൾ അർപ്പിച്ചു

ശ്രീനാരായണ ഗുരുവിന്റെ ജയന്തി ദിനത്തിൽ പ്രധാനമന്ത്രി ശ്രീ നരേന്ദ്ര മോദി അദ്ദേഹത്തിന് ശ്രദ്ധാഞ്ജലികൾ അർപ്പിച്ചു. ഒരു ട്വീറ്റിൽ പ്രധാനമന്ത്രി പറഞ്ഞു; ശ്രീനാരായണ ഗുരുവിന്റെ ജയന്തി ദിനത്തിൽ ഞാൻ അദ്ദേഹത്തെ നമിക്കുന്നു. അദ്ദേഹത്തിന്റെ അനുശാസനങ്ങൾ ദശലക്ഷക്കണക്കിന് ആളുകൾക്ക് ശക്തി നൽകുന്നു. വിദ്യാഭ്യാസം , സാമൂഹിക പരിഷ്കരണം, സമത്വം എന്നിവയിൽ അദ്ദേഹം നൽകിയ ഊന്നൽ നമ്മെ പ്രചോദിപ്പിക്കുന്നു. സാമൂഹിക മാറ്റത്തിനായി സ്ത്രീശാക്തീകരണത്തിനും യുവശക്തി ഉപയോഗപ്പെടുത്തുന്നതിനും അദ്ദേഹം അത്യധികം പ്രാധാന്യം നൽകി.